《题刘教谕两山书堂》
明代·杨荣

左峰俨飞盖，右峰如聚毂。两峰并高寒，对峙气清淑。

羡尔志冲澹，于焉构书屋。中藏万卷馀，琅琅时诵读。

素灯深夜雨，潇潇响梧竹。岂无青藜翁，殷勤访天禄。

白云东西飞，苍翠宛在目。于兹移教铎，远度松溪曲。

静对湛卢清，难忘故山麓。写此寓高情，尚慕紫阳躅。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。